RICHY ตั้งเป้ารายได้ปีนี้โต 10% มีแผนเปิด 4 โครงการใหม่มูลค่า 8 พันลบ.
RICHY ตั้งเป้ารายได้ปีนี้โต 10% จาก 1.2 พันลบ.ปีก่อน คาดกำไรสุทธิปีนี้โต 5-10% มีแผนเปิด 4 โครงการใหม่ มูลค่า 8 พันลบ. ตั้งงบซื้อที่ดินในกทม. 2-2.5 พันลบ. รองรับโครงการใหม่
30 มี.ค. 2558

นางอาภา อรรถบูรณ์วงศ์ ประธานกรรมการบริหาร บริษัท ริชี่เพลซ 2002 จำกัด (มหาชน) หรือ RICHY เปิดเผยว่า บริษัทคาดว่ารายได้ในปีนี้จะเติบโตได้ 10% หรือมาอยู่ที่ 1,350 ล้านบาท จากปีก่อนที่มีรายได้อยู่ที่ 1,239 ล้านบาท
ขณะที่คาดว่ากำไรสุทธิจะดีกว่าปีก่อน 5-10% จากปีก่อนอยู่ที่ 245 ล้านบาท ซึ่งเป็นไปตามรายได้ที่เติบโตขึ้น โดยปีนี้จะมีการโอนโครงการคอนโดมิเนียมริชพาร์คแอทเจ้าพระยาที่เป็นโครงการขนาดใหญ่ ซึ่งจะเริ่มทยอยรับรู้รายได้จากยอดโอนตั้งแต่ช่วงปลายไตรมาส 3/58 รวมถึงโครงการอื่นที่เหลือขายและพร้อมโอนที่จะเป็นตัวสนับสนุนรายได้ในปีนี้ให้เป็นไปตามเป้าหมาย โดยปัจจุบัน บริษัทมียอดขายรอโอน (Backlog) 900 ล้านบาทที่จะมีกำหนดรับรู้รายได้ในปีนี้เป็นส่วนใหญ่
ขณะที่แนวโน้มผลการดำเนินงานในช่วง 2 เดือนที่ผ่านมา รายได้มีการเติบโตอย่างต่อเนื่อง จากไตรมาส 4/57 โดยมองทั้งปีก็น่าจะเป็นไปตามเป้าหมายได้หรือเติบโตขึ้น 10% จากโครงการที่มีคุณภาพพร้อมอยู่ และเตรียมก่อสร้างเพิ่ม คาดว่าจะมีรายได้จากการขายในปีนี้ราว 1,350 ล้านบาท และอัตรากำไรขั้นต้นที่ 37%
ทั้งนี้บริษัทมีแผนเปิดโครงการใหม่อีก 4 โครงการ มูลค่าราว 8,000 ล้านบาท คาดว่าจะเปิดตัวโครงการแรกในช่วงไตรมาส 3/58 โดยเป็นโครงการมิกซ์ยูส (mixed use) บนทำเลย่านนานา ซึ่งโครงการนี้จะประกอบด้วยคอนโดมิเนียมและศูนย์การค้า มูลค่าโครงการ 3,500 ล้านบาท ส่วนที่เหลือก็จะทยอยเปิดได้ในช่วงไตรมาส 4/58 ส่งผลให้ ณ สิ้นปี 58 บริษัทฯจะมี Blacklog ทั้งสิ้น 2,700 ล้านบาท
สำหรับงบซื้อที่ดินเตรียมไว้จำนวน 2,000-2,500 ล้านบาท เพื่อรองรับการพัฒนาโครงการใหม่ในพื้นที่กรุงเทพฯทั้งหมด โดยแหล่งเงินทุนนั้น บริษัทมีแผนเพิ่มทุนในช่วงปลายปีเพื่อใช้พัฒนาโครงการใหม่ ซึ่งจะมีการขออนุมัติในการประชุมผู้ถือหุ้นที่จะมีขึ้นในวันที่ 29 เม.ย.นี้ อีกทั้งจะมาจากการกู้ยืมสถาบันการเงิน จาก ณ สิ้นปี 57 บริษัทมี D/E เพียง 0.3-0.4 เท่า
ส่วนภาพรวมธุรกิจอสังหาริมทรัพย์ในปี 58 คาดว่าจะทรงตัวจากปีก่อน เนื่องจากในบางพื้นที่มีสินค้ามากกว่าความต้องการ อีกทั้งกำลังซื้อของผู้บริโภคยังไม่ฟื้นตัว ทำให้ผู้ประกอบการเปิดตัวโครงการใหม่อย่างระมัระวังมากขึ้น